Άρης Θεσσαλονίκης (χειροσφαίριση ανδρών)

Το τμήμα χειροσφαίρισης ανδρών του Α.Σ. Άρη εδρεύει στη Θεσσαλονίκη και έχει ως έδρα το κλειστό γυμναστήριο της Μίκρας. Την σεζόν 2019-20 αγωνίζεται στην Β Εθνική κατηγορία του ελληνικού πρωταθλήματος.

Ιστορία

1984-1987: Ίδρυση και άνοδος
Το τμήμα χάντμπολ του Άρη ιδρύθηκε το 1984, μετά από πρωτοβουλία του πρόεδρου Χρήστου Μιχαηλίδη και του εφόρου του τμήματος μπάσκετ Φάνη Ταρνατώρου. Πρώτος προπονητής του τμήματος ήταν ο Δημήτρης Σκούφας και αθλητές της ομάδας κατά το πρώτο έτος της δημιουργίας του υπήρξαν φοιτητές των ΤΕΦΑΑ Θεσσαλονίκης, όπου ο Σκούφας δίδασκε.

Ο σύλλογος πραγματοποίησε μεταγραφές από ομάδες της Α' Εθνικής, φέρνοντας στο δυναμικό του τον Σωκράτη Σκούφα από τον Αρχέλαο Κατερίνης, τον Χρήστο Τζουβάρα από τον Φίλιππο Βέροιας και τους Παύλο Παράσχου και Γιάννη Τσαμόπουλο από τον ΓΣ Δράμας.

Ο Άρης κατέκτησε την πρώτη θέση στο τοπικό πρωτάθλημα, όπως και στις χαμηλότερες κατηγορίες του εθνικού πρωταθλήματος, βγαίνοντας πρώτος στην Β' εθνική κατηγορία την σεζόν 1986-87, με 40 βαθμούς σε 22 αγώνες.

1987-88: Μοναδική χρονιά στην Α' Εθνική
Με έδρα το γήπεδο της Μίκρας και προπονητήριο το κλειστό της θύρας 3 του γηπέδου Χαριλάου, ο Άρης πραγματοποίησε την μοναδική του χρονιά στην πρώτη εθνική κατηγορία. Η προσπάθεια του συλλόγου για μεταγραφική ενίσχυση αντιμετωπίστηκε αρνητικά από τις αντίπαλες ομάδες, λόγω του φόβου της ενδυνάμωσης του τμήματος σε μεγάλο βαθμό έτσι ώστε να γίνει ο Άρης μεγάλη δύναμη και στο χάντμπολ, κάτι που ήταν γεγονός για τα υπόλοιπα τμήματα του συλλόγου εκείνη την περίοδο.

Η προσέλευση του κόσμου ήταν έντονη, ενώ στους εντός έδρας αγώνες υπήρχε συχνή παρουσία αθλητών από άλλα τμήματα του Άρη. Παρ' όλα αυτά, η ομάδα δεν κατάφερε να παραμείνει στην κατηγορία, αφού κατετάγη δωδέκατη με 4 νίκες, 2 ισοπαλίες και 16 ήττες σε σύνολο 22 αγώνων. Οι νίκες του Άρη ήλθαν στους αγώνες με την Αναγέννηση (24-21), τον Α.Ο.Δράμας (23-19), τον Αρχέλαο Κατερίνης (23-18) και τον Δούκα (21-19).

Την σύνθεση της ομάδας αποτελούσαν οι Χριστοδουλίδης Φίλης, Μάγειρας Δημήτρης, Σίμος Νίκος, Μίχης Τάσος, Μαυρίδης Μιχάλης, Κυριαζής Θωμάς, Γκαρτζονίκας Κώστας, Ούτσεβλης Δανιήλ, Ζάχος Γιάννης, Τσαμόπουλος Γιάννης, Σκούφας Σωκράτης, Χασιώτης Θωμάς και Σκούφας Δημήτρης, ο οποίος ήταν παράλληλα και προπονητής της ομάδας.

1989-1999: Παρακμή και αναδημιουργία
Το 1988/89, ο Άρης κατέλαβε την πέμπτη θέση στην δεύτερη εθνική κατηγορία με 26 βαθμούς σε 22 αγώνες, συνεχίζοντας στην συγκεκριμένη κατηγορία για άλλες δύο χρονιές, πριν υποβιβαστεί στο τοπικό πρωτάθλημα. Προπονητής του τμήματος ανέλαβε αρχικά ο Σωκράτης Σκούφας, ενώ το 1993 τα ηνία του τμήματος πήρε ο Κώστας Γκαγκανάς.

Με προπονητή τον Δημήτρη Χριστοφορίδη, ο Άρης ανέβηκε στην Β' Εθνική το 1994/95 και την επόμενη χρονιά κατάφερε να ανέβει στην Α2 λόγω αναδιάρθρωσης των κατηγοριών, ενώ είχε πάρει την έκτη θέση στον δεύτερο όμιλο της κατηγορίας.

Το 1997, η ομάδα κατάφερε την παραμονή της στην κατηγορία, καταλαμβάνοντας την δέκατη θέση και νικώντας στα μπαράζ παραμονής τον Μακεδονικό (32-28), αλλά το 1998 υποβιβάστηκε στην Β' Εθνική έχοντας 7 νίκες, 2 ισοπαλίες και 9 ήττες σε 18 αγώνες.

Την σεζόν 1998/99, ο Άρης κατέλαβε την πρώτη θέση στον όμιλο του και νικώντας τα Τρίκαλα, τον Α.Ο. Σερρών, την Λαμία και τους Κύκλωπες Αλεξανδρούπολης στα μπαράζ ανόδου, επανήλθε στην Α2 μετά από έναν χρόνο απουσίας.

2000-2009: Σταθερή πορεία στην Α2
Με προπονητή τον Αλέξη Παπαβασίλη, ο Άρης κατέλαβε την ένατη θέση το 2000, συνεχίζοντας για ολόκληρη την επόμενη δεκαετία στην μέση του βαθμολογικού πίνακα, κατακτώντας τις θέσεις από την τέταρτη μέχρι την έβδομη της τελικής κατάταξης, μέχρι το 2009. Μεγαλύτερη επιτυχία της ομάδας στην διοργάνωση του κυπέλλου ήταν η συμμετοχή στην προημιτελική φάση την σεζόν 2004/05, όταν και αποκλείστηκε τελικά από τον Αθηναϊκό, ο οποίος τελικά κατέκτησε τον τίτλο.

Το 2009, ο Άρης υποβιβάστηκε στην Β' Εθνική, αφού κατέκτησε την έβδομη θέση σε σύνολο δέκα ομάδων.

2010-σήμερα: Διάλυση και αναδημιουργία
Το 2010, η ομάδα του Άρη κατέλαβε την τρίτη θέση στο πρωτάθλημα του βορείου ομίλου της Β' Εθνικής, παρά το γεγονός ότι στον δεύτερο γύρο του πρωταθλήματος είχε οκτώ νίκες σε εννέα αγώνες. Η ομάδα του Γιάννη Βασιλειάδη κατέλαβε την δεύτερη θέση την επόμενη χρονιά, με 12 νίκες σε 18 αγώνες, επιστρέφοντας στην Α2.

Το 2011/12, όπως και την επόμενη χρονιά, η ομάδα του Ευθύμη Πιπελίδη κατέλαβε την τέταρτη θέση, ενώ είχε ξεκινήσει την σεζόν 2012/13 με -2 βαθμούς.

Τα οικονομικά προβλήματα της ΚΑΕ και ΠΑΕ Άρης, οδήγησαν το διοικητικό συμβούλιο στην απόφαση να πραγματοποιήσει την αναστολή λειτουργίας του ανδρικού και γυναικείου τμήματος χειροσφαίρισης του, για την σεζόν 2013/14.

Το τμήμα λειτούργησε και πάλι για την σεζόν 2014/15, παίζοντας τον πρώτο του αγώνα στην Β' Εθνική εναντίον του Απόλλωνα Σταυρούπολης, τον οποίο και νίκησε με 30-20. Μετά από αγώνες μπαράζ, ο Άρης κατέκτησε την άνοδο του στην Α2 εθνική κατηγορία για την σεζόν 2015-16. Παρ' όλα αυτά, ο Άρης δεν κατάφερε να παραμείνει στην κατηγορία και με πέντε νίκες, δύο ισοπαλίες και έντεκα ήττες, υποβιβάστηκε και πάλι στην Β' Εθνική.

Προπονητές

Παραπομπές

Πηγές 
 Αθλητικός Σύλλογος ΑΡΗΣ 1914-2004, Δήμος Θεσσαλονίκης, Κέντρο Ιστορίας Θεσσαλονίκης
 Α.Σ. ΑΡΗΣ - Επίσημη Ιστοσελίδα
 Η Εθνική Βιβλιοθήκη της Ελλάδος

Εξωτερικοί σύνδεσμοι 
 Α.Σ. ΑΡΗΣ - Επίσημη Ιστοσελίδα
 ΑΡΗΣ ΘΕΣ/ΚΗΣ | Handball
 ARIS MENS HANDBALL THE TEAM | Facebook

Χειροσφαιριση ανδρων
Αρης Θεσσαλονικης Ανδρων